વીસમી સદીના ઉદય સાથે હવાઈ જહાજ – એરોપ્લેન – ના સફળ પ્રયોગોએ હવાઈ સફર માટે આશાવાદ જગાવ્યો. પ્રારંભના એવિયેશન ઉદ્યોગ અને હવાઈ ક્ષેત્રની કંપનીઓ સામે ઘણા પડકાર હતા. એરોપ્લેનની મર્યાદિત ફ્યુએલ કેપેસીટીના કારણે ટૂંકા અંતરની મુસાફરી પછી ફરી ઇંધણ ભરવા એરોપ્લેનને ફરી ફરી ઉતરાણ કરતા રહેવું પડે! વળી એરોપ્લેનને સલામતીપૂર્વક જમીન પર ઉતારવાનો પડકાર મોટો હતો. યોગ્ય રન વે, અદ્યતન કંટ્રોલ ટાવર અને સુવિધાપૂર્ણ એરપોર્ટ હજી બન્યા ન હતા.